உலகில் உள்ள அனைத்துமே மாயம், பிரம்மம் மட்டுமே உண்மை என்று சங்கரன் தனது மாயாவாத தத்துவத்தில் அறிவித்தான். பிரம்மத்தை எதைக் கொண்டும் அறிய முடியாது, அதை எதைக் கொண்டும் நிரூபிக்கவும் முடியாது. ஆனால் பிரம்மம் மட்டுமே உண்மை, அது சாசுவதமானது என அனைவரையும் நம்ப வைத்து ஒரு பெரும் முட்டாள் கூட்டத்தையே தனது சித்தாந்தத்தைப் பின்பற்றுபவர்களாக மாற்றி வைத்தான் குழப்பவாதி பார்ப்பன சங்கரன். இன்று தமிழ்நாட்டில் நடந்துவரும் நிகழ்வுகளைப் பார்க்கும் போது அதிமுக என்ற கட்சி சங்கரனையே மிஞ்சும் அளவிற்கு மாயாவாத தத்துவத்தை தமிழகத்தில் பரப்பி வருகின்றது. மக்கள் எந்த நலத்திட்டங்களும் செயல்படுத்தவில்லை என்கின்றார்கள். ஆனால் அரசு அனைத்து நலத்திட்டங்களும் செயல்படுத்தப்பட்டுள்ளதாக சொல்கின்றது அதை நம்ப வைக்க ஊடகங்களில் பல கோடி ரூபாய் செலவு செய்து விளம்பரம் செய்கின்றது. நீதி மன்றம் சாராயக்கடையை மூடச்சொல்லி போராடும் மக்கள் மீது நடவடிக்கை எதையும் எடுக்கக் கூடாது என்கின்றது. ஆனால் அரசு குண்டாந்தடியால் வெளுத்து வாங்குகின்றது. ஆனால் ஊடகங்களில் பேசவரும் அதிமுக பேச்சாளர்கள் இந்த அரசு மக்கள் மீது எந்தவிதமான வன்முறையையும் பயன்படுத்தவில்லை என்று சொல்கின்றார்கள்.